# Evaluering av PED4101 Høst 2023

**Emneansvarlig, Mari Vaage Wang**

14 studenter svarte på evalueringen som ble sendt ut via nettskjema. Samme skjema som tidligere år ble brukt med én endring: Det ble lagt til et åpent felt for andre tilbakemeldinger med spørsmålet «Er det noe ved dette emnet, eller oppstarten av studiet generelt som du vil gi tilbakemeldinger om?».

Studentene ble bedt om å skåre i hvilken grad PED4101 har bidratt til deres ferdigheter og generelle kompetanse basert på målene for emnet på en skala fra 1 (i liten grad) - 6 (i stor grad). De aller fleste studentene bruker den øvre delen av skalaen. To av spørsmålene skåres med et snitt lavere enn 3. Dette er spørsmål om studentene kan gjennomføre kartlegginger av vansker og om de kan inngå i tverrfaglige samarbeid for å avhjelpe ulike vansker.

## Generelt

En gjennomgående tilbakemelding fra studentene er at de ikke fullt ut forstår hva de kan gjøre etter avlagt mastergrad, og at de har liten forståelse for hva pp-tjenesten gjør. De forventet en yrkesrettet studieretning, men opplever ikke at de får det. De etterlyser mer kunnskap om pp-tjenesten i pensum og/eller forelesninger. En annen ting som mange har uttrykt ønske om er at power point presentasjonene blir lagt ut, gjerne før, men i alle fall umiddelbart etter forelesning.

## Forelesninger og ekskursjoner

De fleste studentene beskriver at forelesningene har fungert godt, og at de har godt læringsutbytte. Det trekkes fram at det er en fin balanse mellom forelesninger og seminarer, og at foreleserne har vært gode. Noen beskriver også at det er lite samsvar mellom forelesningene, og mellom forelesninger og pensum. Det påpekes også at det er noe overlapp fra bachelor i pedagogisk psykologi.

Noen mener også at det var for få forelesninger, og at det er for lang avstand mellom siste forelesning i slutten av oktober og eksamen i slutten av desember. De etterlyser også en avsluttende/eksamensforberedende forelesning.

Ekskursjonene beskrives som nyttige og lærerike. Det etterlyses ekskursjon med pp-rådgivere.

## Praksisforberedende seminar og praksis

De fleste tilbakemeldingene rundt praksis er positive, og flere trekker frem dette som spesielt lærerikt. Noen av tilbakemeldingene gjenspeiler også at det er variasjon avhengig av hvor de har hatt praksis.

Seminarene beskrives som nyttige, og særlig de praksisforberedende trekkes frem som positive. Seminarene etter praksis fulgte kollegaveiledningsprinsipper og ble omtalt som noe rigid og ødeleggende for flyten i samtalen.

## Pensum

Blant alle temaene der studentene har uttalt seg er det pensum som har fått flest tilbakemeldinger og de fleste av disse har vært negative. Studentene synes det er (for) mye pensum, og at pensum ikke har vært relevant nok for en master i pedagogisk psykologisk rådgivning. De etterlyser mer om pp-tjenestens rolle og oppgaver, inkludering, sakkyndige vurderinger, tiltak i skolen både på individ og systemnivå, og mer om den norske konteksten. Eksempler på tilbakemledinger:

*«… det er virkelig ikke nødvendig med 4 bøker som gir et dypdykk i ulike psykologiske behandlingsmetoder.»*

*«[det er] veldig lite om PP-tjenesten og hva slags arbeid en pp-rådgiver faktisk driver med».*

*« Vi har hatt generelt lite om tiltak som kan benyttes i skolen som er rettet mot både elever, lærere og klasseromssituasjoner, som muligens hadde vært mer relevant med tanke på at studiet er PPR.»*

*«Det alle har blitt enige om er at det har vært veldig lite pensum som er dekket om PPT sin rolle.»*